Τα ΜΑΤ διέλυσαν τη συναυλία στα Εξάρχεια χθες το βράδυ, όπως καταγγέλλει μεταξύ άλλων, ο Βάσος Γεώργας, ιδρυτής του Bibliotheque.

«Αφού έριξαν δακρυγόνα σε περίπου τετρακόσια άτομα που παρακολουθούσαν τη συναυλία αφού έριξαν δακρυγόνα στα ΗΧΗΤΙΚΑ προκαλώντας ζημιές καθάρισαν τη πλατεία από τους αθώους ανθρώπους, τους πάγκους με τα βιβλία, έσβησαν με το ζόρι τα φώτα και παρέδωσαν τη πλατεία στους ναρκέμπορους που εμφανίστηκαν κατά δεκάδες μισή ώρα αργότερα - θα το λέμε και κανείς δεν θα μας πιστεύει πως όταν υποσχόντουσαν να καθαρίσουν τα Εξαρχεια εννοούσαν από όλους όσους παρεμποδίζουν την ελεύθερη διακίνηση ναρκωτικών», ανέφερε ο Βάσος Γεώργας, ο οποίος επιβεβαιώνει σε επικοινωνία με το Lifο.gr πως οι αστυνομικοί χθες το βράδυ έριχναν χημικά ενώ ήταν σε εξέλιξη η συναυλία στα πλαίσια του φεστιβάλ Αναψυκτήριο - Τα ωραία Εξάρχεια.

Σύμφωνα με όσα αναφέρει η έφοδος των ΜΑΤ ξεκίνησε ενώ ήταν σε εξέλιξη το λαιβ της μπάντας «Γυμνά Καλώδια» και σημειώνει πως τους ευχαριστεί «γιατί έπαιξαν εχτές καταπληκτικά, αλλά αφού είδαν πως πέφτουν δακρυγόνα και το κοινό άρχισε να τρέχει πανικόβλητο συνέχισαν να παίζουν με πιο πολύ κέφι και ένταση και έτσι αποφύγαμε να έχουμε θύματα από σπρωξίματα και ποδοπατήματα. Τα Γυμνά Καλώδια συνέχισαν μέχρι που τελείωσαν κανονικά το σέτ τους αδιαφορώντας για την ίδια τους την σωματική ασφάλεια».

Η ίδια καταγγελία αναφέρει μάλιστα πως τα ΜΑΤ «έριχναν καπνογόνα στη πλατεία, ακόμα και όταν είχε πια αδειάσει - μάλλον για προληπτικούς λόγους ή για να βεβαιωθούν πως οι γείτονες που κοιμούνται θα νιώσουν απ΄την αποπνικτική μυρωδιά επιτέλους ασφαλείς και θα ονειρεύονται τον παράδεισο της κανονικότητας».

Όπως αναφέρει μαρτυρία που δημοσιοποιεί η σελίδα "Ραδιοφράγματα" ο επικεφαλής των ΜΑΤ που κατέβαιναν την οδό Αραχώβης κραύγαζε με προτεταμένο το όπλο του προς τον κόσμο που βρίσκονταν στην πλατεία και είχε δεχτεί ήδη επίθεση με δακρυγόνα και κρότου λάμψης από την διμοιρία της Στουρνάρη: "Βρωμιάρηδες ήρθε η ώρα σας" !

Και τώρα η κρίσιμη ερώτηση - γιατί τα καλά τα φυλάμε για το τέλος ή γιατί τα καλά τα μαθαίνουμε τελευταίοι, αναφέρει ο Βάσος Γεώργας. «Για πιο λόγο άραγε λίγα λεπτά πριν την επίθεση των ΜΑΤ στη πλατεία Εξαρχείων η αστυνομία έκλεισε την Ακαδημίας και την Πανεπιστημίου μέχρι το Σύνταγμα; Περιέργες ιδέες που σου μπαίνουν καμιά φορά στο κεφάλι...Επειδή τα λόγια είναι φτώχεια και η ιστορία γράφεται με πράξεις, ανάβουμε και σήμερα τα φώτα στη πλατεία και περιμένουμε να σας συναντήσουμε με το ίδιο χαμόγελο και την ίδια απόφαση να διαλέξουμε εμείς τον τρόπο που θα ζήσουμε τη ζωή μας... ήδη άρχισαν να στήνονται οι πάγκοι με τα βιβλία και ετοιμαζόμαστε για τη τελευταία ημέρα αυτής της χαρούμενης γιορτής. Απόψε παίζουν με σειρά εμφάνισης:SCHIZO CONSTELATION + NOMIK + NEW ZERO GOD + ΑΕΡΑ ΠΑΤΕΡΑ».

Η καταγγελία από την αυτοοργανωμένη συλλογικότητα πρωτοβάθμιας φροντίδας υγείας «Αλληλέγγυοι Λειτουργοί Υγείας»

Ξύλο μετά μουσικής

Λίγο πριν αλλάξει η ημέρα, για μια ακόμα φορά στην πλατεία Εξαρχείων και της πέριξ αυτής στενά διαδραματιστήκαν χημεία και τέρατα. Υπήρξε εκτεταμένη χρήση χημικών από την αστυνομία. Στο αποπνιχτικό αυτό περιβάλλον είχαμε πλήθος περιστατικών με αναπνευστικά προβλήματα εξ αυτών σοβαρότερα με απώλεια των αισθήσεων στα οποία χρειάστηκε η χρήση πτητικού άλατος για την επαναφορά της συνείδησης ενώ σε κάποιες περιπτώσεις υπήρξε πρόσκαιρη απώλεια ακοής ή εμβοές από την ρίψη βομβίδων κρότου λάμψης.

Η αστυνομική παρουσία ήταν άκρως επιθετική και προκλητική. Αναφέρουμε χαρακτηριστικά το μένος του διμοιρίτη καθώς ανέβαιναν την Σολωμού λίγο πριν την πλατεία προς 2 νεαρά άτομα ΑΜΕΑ «τι κοιτάτε καριόλες» τα οποία όπως αποδείχθηκε είχαν προβλήματα λόγου & ακοής τα οποία ήταν σε κατάσταση σοκ και χρειάστηκε η συνοδεία για τον απεγκλωβισμό τους εκτός της περιοχής, αφού έγινε επικοινωνία μαζί τους στην νοηματική. Κατά την παραίνεση μας προς τις αστυνομικές δυνάμεις να διευκολύνουν την μεταφορά τους προς ασφαλέστερο μέρος δεχθήκαμε τις ύβρεις από τα μέλη που απαρτίζουν την διμοιρία με ρατσιστικά σχόλια καθώς και βομβίδα κρότου λάμψης.

Επιπλέον μέλος της συλλογικότητας μας ο οποίος κατευθυνόταν προς άτομο που χρειάζονταν βοήθεια δέχθηκε κατά μέτωπο επίθεση με ασφυξιογόνο και δυο βομβίδων κρότου λάμψης ευτυχώς χωρίς να επέλθει τραυματισμός από διμοιρία της ΕΛ.ΑΣ. που ανέβαινε προς Αραχώβης. Επιβεβαιώνουμε ότι η ίδια διμοιρία επιτέθηκε λόγο αργότερα στο ΚΒΟΞ και έριξε χημικά εντός του χώρου.

Ανάλογα περιστατικά αναφέρθηκαν για εγκλωβισμό ατόμων εντός καταστημάτων πέριξ της πλατείας και μια περίπτωση ρίψης βοβμίδων κρότου λάμψης επί εισόδου καταστήματος.

Τέλος γίναμε μάρτυρες επιχείρησης σκούπας στις 2:30 τα ξημερώματα επί της Θεμιστοκλέους όπου δυο διμοιρίες προσπάθησαν να περικυκλώσουν και να εγκλωβίσουν μικρή ομάδα ατόμων η οποία σε καμία περίπτωση δεν ήταν επιθετική και τους κυνήγησαν με σκοπό την σύλληψη προς την Τζαβέλα, αναφορές λένε ότι συνελήφθη 1 άτομο στην Μπενάκη. Ανάλογα περιστατικά είχαμε Μπενάκη, Κωλλέτη & Μεταξά μέχρι τις 3:00 το πρωί.

Όλα τα ανωτέρω εμφανώς αποδεικνύουν το αστυνομικό σχέδιο για την περιοχή. Είναι πασιφανές ότι η αστυνομία θέλει να εκμηδενίσει όσους αντιστέκονται ή μοιάζουν διαφορετικοί. Μας προκαλεί δε ιδιαίτερη εντύπωση ότι παρόλο τον ζήλο για επιβολή της τάξης που επέδειξαν οι αστυνομικές δυνάμεις, δεν άγγιξαν καθόλου το οργανωμένο εμπόριο ναρκωτικών το οποίο συνέχισε απρόσκοπτα την δραστηριότητα του παρά την παρουσία της αστυνομίας.

Επί την ευκαιρία θέλουμε να ευχαριστήσουμε τους συντρόφους από το Κ*ΒΟΞ που μας προσέφεραν ριοπάν προς αναπλήρωση των δικών μας που είχαν εξαντληθεί για την συνέχιση του έργου μας.

Αλληλέγγυοι Λειτουργοί Υγείας